Kommissionens forordning (EF) nr. 714/2001

af 10. april 2001

om ændring af forordning (EF) nr. 259/2001 om fastsættelse af foranstaltninger til genopbygning af torskebestanden in Nordsøen (ICES-underområde IV) og dertil knyttede betingelser for kontrol af fiskerfartøjers aktiviteter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(1), senest ændret ved forordning (EF) nr. 1181/98(2), særlig artikel 15, stk. 1, og

ud fra følgende betragtninger:

(1) Ved forordning (EF) nr. 259/2001(3) fastsatte Kommissionen forholdsregler for genopbygning af torskebestanden i Nordsøen (ICES-underområde IV) og dertil knyttede betingelser for kontrol af fiskerfartøjers aktiviteter.

(2) For at sikre gennemførelsen af foranstaltningerne til genopbygning af torskebestanden skal de fartøjer, som udøver fiskeri i henhold til en undtagelsesbestemmelse i et lukket område, tage en observatør om bord på et minimum antal fangstrejser.

(3) For at kunne bekræfte, at fiskeri efter pelagiske fisk og tobis ikke bringer torskebestanden i fare, bør der ikke blot tages observatører om bord på EF-fartøjer, men også på tredjelandsfartøjer, som fisker efter disse arter inden for det lukkede område i EF-farvande -

UDSTEDT FØLGENDE FORORDNING:

Artikel 1

I forordning (EF) nr. 259/2001 foretages følgende ændringer:

1) Som artikel 3a indsættes: "Artikel 3a

1. Der skal være EF-observatører om bord på tredjelandsfartøjer på højst 50 fangstrejser som fastlagt i artikel 1, stk. 2, litra b), i EF-farvande i det område, som er defineret i artikel 1, stk. 1. EF-observatøren registrerer de oplysninger, som er omhandlet i artikel 3, stk. 2.

2. Kommissionen udpeger de tredjelandsfartøjer, som får lov til at fiske på betingelserne i artikel 1, stk. 2, litra b), og som skal tage en EF-observatør om bord. Med henblik herpå underretter førere af tredjelandsfartøjer eller deres stedfortrædere senest fem arbejdsdage inden den dag, hvor de planlagte fiskeriaktiviteter begynder, Kommissionen om deres hensigt. Oplysningerne skal som minimum omfatte navn, radiokaldesignal og evt. fartøjets telefon- og telefaxnummer samt førerens navn adresse, telefon- og telefaxnummer eller stedfortræderens navn og adresse, telefon- og telefaxnummer samt den forventede startdato for fiskeriaktiviteterne.

3. Hvis et tredjelandsfartøj udpeges til at tage en observatør om bord, underretter Kommissionen føreren af dette fartøj eller dennes stedfortræder senest 72 timer fra modtagelsen af de i stk. 2 omhandlede oplysninger om den havn og det klokkeslæt, hvor EF-observatøren skal tages om bord på fartøjet.

4. Det er forbudt at udøve fiskeriaktiviteter i det område, som er defineret i artikel 1, stk. 1, hvis føreren af et tredjelandsfartøj eller dennes stedfortræder ikke opfylder betingelserne i stk. 2 eller 3.

5. Førere af tredjelandsfartøjer som har en EF-observatør om bord, underretter Kommissionen senest en arbejdsdag inden dag, hvor fartøjet indstiller fiskeriaktiviteterne som omhandlet i stk. 1. Disse oplysninger skal som minimum omfatte fartøjets navn og radiokaldesignal, førerens navn, fartøjets position og forventet landingshavn.

6. Kommissionen underretter straks føreren om, hvor og på hvilke betingelser EF-observatøren skal gå fra borde.

7. Føreren af et tredjelandsfartøj, som er udpeget til at tage en EF-observatør om bord, tager alle fornødne skridt til at lette observatørens ankomst og afrejse og sørger for, at observatøren får passende indkvarterings- og arbejdsforhold.

8. Kommissionen sender straks de i stk. 1 og 2 nævnte oplysninger til medlemsstaterne."

2) Som artikel 5, stk. 2, indsættes: "2. Kommissionen udarbejder senest den 1. juni en omfattende rapport om EF-observatørernes aktiviteter og resultater af deres observationer om bord på de pågældende tredjelandsfartøjer."

3) Som artikel 6, stk. 2, andet afsnit, indsættes: "Førere af tredjelandsfartøjer sender dog rapporten pr. telefax, radio eller telex til Kommissionen."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. april 2001.

På Kommissionens vegne

Franz Fischler

Medlem af Kommissionen

(1) EFT L 389 af 31.12.1992, s. 1.

(2) EFT L 164 af 9.6.1998, s. 1.

(3) EFT L 39 af 9.2.2001, s. 7.